## El Consell autoritza FGV l’inici del procés de licitació del manteniment d’ascensors i escales mecàniques de Metrovalencia

*** El pressupost base de licitació del contracte és d’11,6 milions d’euros per a tres anys
* Se substituiran els ascensors en pitjor estat i sotmesos a més ús per nous equips elèctrics, més eficients energèticament

​​​​​​**

El Consell ha autoritzat Ferrocarrils de la Generalitat Valenciana (FGV) a iniciar el procés de licitació del servici de manteniment i conservació de les escales mecàniques i ascensors en la xarxa de Metrovalencia.

El pressupost inicial per a la licitació ascendix a 11.601.627,67 euros, IVA inclòs, per a un contracte de tres anys. Per la seua part, el valor estimat del contracte incloent les dos pròrrogues és de 16.353.719,72 euros, IVA exclòs.

La finalitat de la futura adjudicació és el manteniment integral de tots els ascensors i escales mecàniques, així com desenvolupar diferents tasques per a prolongar la vida útil dels equips, com el manteniment de cicle llarg d’escales mecàniques i el cicle llarg tecnològic d’escales mecàniques, així com dur a terme la modernització d’ascensors i millora de les seues condicions d’accessibilitat.

En l’actualitat, les instal·lacions de l’explotació de Metrovalencia tenen 157 escales mecàniques i 104 ascensors.

En el plec tècnic s’ha inclòs també la substitució dels ascensors que es troben en pitjor estat i estan sotmesos a més ús per nous equips elèctrics, més eficients energèticament. A més, s’inclou la instal·lació d’elements, com són els comandaments a distància, per a la millora de l’accessibilitat.

També es pretén millorar el contracte actual en qüestions de mà d’obra i de materials, complir amb la norma UNE-EN-115-2 dels elements de seguretat, així com aconseguir i millorar en la mesura que siga possible una sèrie d’indicadors de disponibilitat, fiabilitat i qualitat, amb l’objectiu de garantir i millorar la prestació dels equips.

Un altre condicionant és que els treballs de manteniment es facen fora de l’horari comercial de Metrovalencia per a incidir el menys possible en els desplaçaments de les persones usuàries.

Fecha: 02/07/2024